钦定古今图书集成/明伦汇编/家范典/第084卷 > 《出妇赋》魏·文帝
## 钦定古今图书集成/明伦汇编/家范典/第084卷 > 《出妇赋》魏·文帝

思在昔之恩好，似比翼之相亲，惟方今之疏绝，若惊风之吹尘。夫色衰而爱绝，信古今其有之，伤茕独之
无恃，恨后嗣之不滋，甘没身而同穴，终百年之长期。
信无子而应出，自典礼之常度。悲《谷风》之不答，怨昔
人之忽故，被入门之初服，出登车而就路，遵长途而
南迈，马踌蹰而回顾，野鸟翩而高飞，怆哀鸣而相慕，
抚𬴂服而展节，即临沂之旧城，践麋鹿之曲蹊，听百
鸟之群鸣。情怅怅而顾望，心郁结其不平。